Vino · »Skal vi lige ha’ et glas vino?« Ja, selvfølgelig skal vi det. Men dit hverdagsdrikkeri bliver ikke mere uskyldigt af, at du siger vin på italiensk.

Convenience food · Det er jo bare færdigretter re-branded, så man ikke skal være flov over at købe det.

120 procent · Hvis noget er mere end 100 procent sikkert, må man nødvendigvis forholde sig kritisk til afsenderen. Dermed lander vi omkring de 80 procent.

(J) unik · Der er opstået en tendens til at sætte et ’j’ foran ordet unik, så det udtales mere amerikansk. Det er en af dem, der skal tages i opløbet.

Nej, bare nej · Til den er der kun én ting at sige: Nej, bare nej.

Arhemenaltså · Det var meget fint i starten, men det er også mange år siden.

Bobler · Den billige cava, som følger med din brunch, bliver ikke bedre af den grund.

Pagne · Så er bobler faktisk at foretrække.

Brunch · Brunchen er død. Morgenmad er en bred betegnelse, som sagtens kan rumme lidt tør skinke og en cocktailpølse.

»Ding ding« · Hvis du kan bruge 10.000 kroner på en racercykel, så må der også være råd til en lillebitte ringeklokke, så du ikke skal råbe efter normale cyklister med normale ringeklokker.

Preach · En anelse bedre end ’godt brølt’, men vi er ude i marginalerne.

Skrivebordstomat · Vi er mange, der savner Radio24syv, men hold nu op med det der tomathalløj.

Content · »Nu skal vi lave noget super fedt content,« siger mellemlederen. Men ikke i 2020.

Skilsmisseaftale · Skal stoppes, men kun i forbindelse med Brexit. Hvis man rent faktisk skal skilles og har lavet en nedskreven aftale om vilkårene, kan man fortsat bruge ordet.

Billige priser · Det er ikke forkert, men det lyder stadig dumt.

’Dude’ og ’bro’ · Det har i grunden aldrig været O.K. i en dansk kontekst, men lad os nu få det stoppet en gang for alle.

»Jeg finder selv ud« · Ja tak, gør lige det.

Gamechanger · Det fungerer muligvis stadig ovre på Berlingske, men alle andre bør holde sig for gode til at bruge ordet.

*Henter popcorn* · Bare fordi Mads Brügger er ved at komme op at skændes med en eller anden på Twitter, behøver man jo ikke at skrive dumme ting i tråden. Og nej, den kan ikke erstattes af »that escalated quickly«-giffen.

»Vi har ikke talt nok om« · Hvis du starter dit facebookopslag på den måde, så har vi talt nok om det.

Idiosynkratisk · Vi har opbygget en idiosynkratisk aversion imod det ord – nu må det på pause.

Knuselsker · Hvis du vitterligt elsker noget, så skriv det da bare!

OK Boomer · Ja, det gik stærkt, men det er allerede slut!